Diari Oficial de la Generalitat Valenciana


Sumari del DOGV 7273, del 14-05-2014 (2014/4219)

RESOLUCIÓ de 9 de maig de 2014, de la Direcció General de Centres i Personal Docent, per la qual es regula el registre de titulacions per als procediments de provisió de llocs del personal docent no universitari de la Comunitat Valenciana.
-----------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7273

Data del DOGV
:   14-05-2014

Secció del DOGV
:   II. AUTORITATS I PERSONAL - C) ALTRES ASSUMPTES

Número del document
:   2014/4219


Data del document
:   09-05-2014

Organisme emissor
:   Conselleria d'Educació, Cultura i Esport

Tipus de document
:   Resolució

Descriptors 

:   * Conselleria d'Educació, Cultura i Esport
    * Conselleria d'Educació, Cultura i Esport
    * personal docent
    * concurs administratiu

RESOLUCIÓ de 9 de maig de 2014, de la Direcció General de Centres i Personal Docent, per la qual es regula el registre de titulacions per als procediments de provisió de llocs del personal docent no universitari de la Comunitat Valenciana. [2014/4219]  
La Llei Orgànica 2/2006, de 3 de maig, d'Educació (LOE), en l'article 2.1.j, establix que el sistema educatiu espanyol s'orientarà a la consecució, entre altres fins, de la capacitació per a la comunicació en la llengua oficial i cooficial, si n'hi ha, i en una o més llengües estrangeres.  
El Reial Decret 1834/2008, de 8 de novembre, definix les condicions de formació per a l'exercici de la docència en l'Educació Secundària Obligatòria, el Batxillerat, la Formació Professional i les ensenyances de règim especial, i establix les especialitats dels cossos docents d'Ensenyança Secundària; així mateix, en la disposició addicional cinc establix que les administracions educatives regularan els requisits de formació afegits que s'exigiran al professorat per a impartir en una llengua estrangera una àrea o matèria diferent de la de la dita llengua en centres públics o privats els projectes educatius dels quals comporten un règim d'ensenyança bilingüe, i disposa que entre estos requisits haurà d'incloure's, a partir de l'any acadèmic 2010-2011, l'acreditació del domini de la llengua estrangera equivalent del nivell B2 del Marc Comú Europeu de Referència per a les Llengües.  
Per la seua banda, el Reial Decret 1594/2011, de 4 de novembre, establix les especialitats docents del cos de mestres que exercisquen les seues funcions en les etapes d'Educació Infantil i d'Educació Primària regulades en la LOE. En les disposicions addicionals segona i tercera del dit decret s'establix que les administracions educatives regularan els requisits de formació afegits que s'exigiran al personal funcionari del cos de mestres per a impartir en una llengua estrangera les ensenyances d'Educació Infantil i Primària en els centres els projectes educatius dels quals comporten un règim d'ensenyança plurilingüe, i es disposa que els dits requisits acreditaran, a partir del curs acadèmic 2013-2014, almenys, competències d'un nivell B2 del Marc Comú Europeu de Referència per a les Llengües en la llengua estrangera corresponent.  
  
Com a desplegament d'esta normativa, l'Orde 17/2013, de 15 d'abril, de la Conselleria d'Educació, Cultura i Esport, ha regulat les titulacions administratives que faculten per als ensenyaments en valencià, del valencià i en llengües estrangeres en les ensenyances no universitàries a la Comunitat Valenciana, i les titulacions són el Certificat de Capacitació per a l'Ensenyament en Valencià, el Certificat de Capacitació per a l'Ensenyament en Llengua Estrangera i el Diploma de Mestre de Valencià.  
D'altra banda, el Decret 190/2012, de 21 de desembre, del Consell, pel qual s'aprova el Reglament orgànic i funcional de la Conselleria d'Educació, Cultura i Esport, establix en l'article 7 que la Direcció General de Centres i Personal Docent assumix les funcions en matèria de proposta i execució de la política de personal docent de la Conselleria, excepte en aquelles matèries atribuïdes a la conselleria amb competència en funció pública. En particular, li atribuïx la gestió i l'actualització del Registre de Personal Docent no Universitari, sense perjuí de les funcions que tinguen encomanades altres òrgans o departaments de la Generalitat. Per l'Orde conjunta de 27 de gener de 1988, de les conselleries d'Administració Pública i Cultura, Educació i Ciència, es regula el Registre de Personal Docent de la Generalitat Valenciana, i per a desplegar esta orde es dicta la Resolució de 3 de març de 1997, que configura el dit registre com un sistema d'inscripció de tot el personal docent no universitari al servici de la Generalitat Valenciana, la qual cosa assegura l'anotació preceptiva de tots els actes que afecten la seua vida administrativa, així com l'arxivament informàtic dels expedients personals documentals dels dits empleats públics, fet que garantix l'homogeneïtat, l'actualització i la integritat de les dades del personal docent.  
  
Els canvis experimentats en els sistemes de formació, els anys transcorreguts i l'experiència acumulada fan convenient regular tot el que es referix a la inscripció de les titulacions administratives que faculten per a l'ensenyament en valencià, del valencià i en llengües estrangeres en les ensenyances no universitàries a la Comunitat Valenciana i que afecten els distints sistemes de provisió de llocs previstos per l'ordenament jurídic. Així mateix, la pressa en la tramitació dels expedients d'adjudicació de llocs, amb caràcter provisional, als funcionaris interins aconsella que els aspirants que constituïxen les diferents borses de treball tinguen acreditat el compliment dels requisits exigibles per a l'exercici de la funció docent abans d'adjudicar-los els llocs vacants o les substitucions, i d'esta manera agilitzar la seua presa de possessió.  
  
En la tramitació d'esta resolució s'ha complit el que preveuen l'article 37 de la Llei 7/2007, de 12 d'abril, de l'Estatut Bàsic de l'Empleat Públic, i els articles 153 i següents de la Llei 10/2010, de 9 de juliol, de la Generalitat, d'ordenació i gestió de la funció pública valenciana sobre matèries objecte de negociació col·lectiva. En virtut d'això, i de les competències establides en el Decret 190/2012, de 21 de desembre, del Consell, pel qual s'aprova el Reglament orgànic i funcional de la Conselleria d'Educació, Cultura i Esport (DOCV 6929, 24.12.2012), este òrgan resol dictar la resolució següent:  
  
Primer. Objecte i àmbit d'aplicació  
Els funcionaris de carrera, en pràctiques i integrants de les borses de treball dels cossos docents que estiguen en possessió de les titulacions administratives que figuren a continuació, hauran d'instar-ne la inscripció en el Registre de Personal Docent:  
- Certificat de Capacitació per a l'Ensenyament en Valencià.  
- Diploma de Mestre en Valencià.  
- Certificat de Capacitació per a l'Ensenyament en Llengua Estrangera.  
La inscripció serà necessària per a l'adjudicació dels llocs de treball quan així ho exigisca la convocatòria, independentment del sistema de provisió establit de manera legalment o reglamentària, així com en els nomenaments de personal funcionari interí.  
  
Segon. Col·laboració d'altres registres  
Les titulacions administratives inscrites o expedides pels registres de coneixements de valencià i de formació del professorat dependents dels òrgans competents en matèria de política lingüística i formació del professorat no universitari, seran anotades d'ofici en el Registre de Personal Docent als funcionaris de carrera, en pràctiques i integrants de les borses de treball dels cossos docents.  
  
Tercer. Sol·licituds  
El professorat presentarà les seues sol·licituds en els òrgans que es determinen per a cada títol en la Resolució de 4 de juny de 2013, de la Direcció General d'Innovació, Ordenació i Política Lingüística, per la qual es dicten instruccions sobre l'expedició de les titulacions administratives que faculten per a l'ensenyament en valencià, del valencià i en llengües estrangeres en les ensenyances no universitàries a la Comunitat Valenciana (DOCV 7054, 26.06.2013).  
  
Quart. Efectes  
1. La inscripció en el Registre de Personal Docent produirà efectes en els procediments de provisió de llocs de treball des de la data de la inscripció en els registres esmentats en l'apartat segon i sempre que estiga dins del termini que establisca cada procediment.  
2. En els procediments de provisió en què les titulacions administratives objecte d'esta resolució no s'exigisquen com a requisit però siguen mèrit baremable, seran valorades d'ofici als participants que les tinguen registrades en el termini que cada procediment establisca.  
  
DISPOSICIÓ ADDICIONAL  
  
S'obri un termini d'un mes a comptar de la publicació de la present resolució perquè el personal integrant de borses de treball que, per modificacions legislatives o reglamentàries, no estiga en possessió de la titulació acadèmica que faculta per a l'ingrés en el cos i l'especialitat en què està inscrit, i, si és el cas, del certificat o títol que acredite la possessió de la formació pedagògica i didàctica exigible, presente una instància en què sol·licite la desactivació en la borsa corresponent. Una vegada obtingut i acreditat el requisit corresponent, serà activat en la mateixa posició que ocupava en el moment de la desactivació.  
Aquells que no sol·liciten la desactivació en el termini establit i que en el moment de l'adjudicació d'un lloc de treball es constate que no complixen els requisits per al nomenament, seran exclosos de totes les borses en què estiguen inscrits.  
  
DISPOSICIÓ TRANSITÒRIA  
  
Les titulacions administratives inscrites o expedides abans de la publicació de la present resolució pels registres mencionats en l'apartat segon, seran inscrites d'ofici en el Registre de Personal Docent.  
  
Contra la present resolució, que esgota la via administrativa, sense perjuí de qualsevol altre recurs que es considere procedent, podrà interposar-se potestativament un recurs de reposició davant de l'òrgan competent en matèria de personal docent de la conselleria competent en matèria d'educació en el termini d'un mes a comptar de l'endemà de ser publicada, de conformitat amb el que preveuen els articles 107, 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, o presentar-se directament un recurs contenciós administratiu en el termini de dos mesos a comptar de l'endemà de ser publicada, davant del jutjat contenciós administratiu de la circumscripció on es tinga el domicili o, alternativament, davant del Jutjat Contenciós Administratiu de València, d'acord amb el que preveuen els articles 8.2, 14.2, 25.1 i 46.1 de la Llei 29/1998, de 13 de juliol, reguladora de la jurisdicció contenciosa administrativa.  
  
València, 9 de maig de 2014.- El director general de Centres i Personal Docent, p. d. (R 28.02.2013), el subdirector general de Personal Docent: Jesús Carbonell Aguilar.